એકી સાથે જુદી જુદી પાંચેય ઈંદ્રિયોમાંથી સતત સંદેશા તો આવતા જ રહે છે. દરેક સમયે જીવાત્મા પોતાના લક્ષ્ય અનુસાર કર્તવ્ય કર્મ કરવામાં પ્રવૃત્ત હોય તેવે વખતે ય જુદા જુદા વિષયોનો ઈંદ્રિયો સાથે સંપર્ક થતાં તે સંદેશા મન સુધી પહોંચ્યા કરે છે. જ્યારે કોઈ વ્યક્તિ કોઈ કાર્યમાં એકાગ્ર હોય ત્યારે તે પોતાની માત્ર ને માત્ર એક ઈંદ્રિયને જે તે કાર્ય ઉપર કેન્દ્રિત કરે છે અને બીજી બધી ઈંદ્રિયોને વિષયમાંથી પાછી ખેંચી લે છે, મનને ય બીજા અન્ય વિચારો પરથી પાછું વાળી લે છે અને પછી તે કાર્ય કરે છે ત્યારે તેનું કાર્ય સિદ્ધ થવાની પુરી શક્યતા રહે છે. જ્યારે અનેક ઈંદ્રિયો, અનેક વિષયો અને અનેક વિચારો ચાલતાં હોય તેવે વખતે કાર્ય સાધવામાં ઘણી મુશ્કેલી પડતી હોય છે. એટલા માટે દ્રોણાચાર્ય પુછતાં કે તમને શું દેખાય છે? જો તમને માત્ર ને માત્ર લક્ષ્ય દેખાતું હોય તો લક્ષ પાર પડવાની પુરી શક્યતા છે પણ જો લક્ષ્ય સીવાયના યે ઘણાં વિષય દેખાતા હોય તો લક્ષ્ય પાર પડવાની શક્યતા ધુંધળી થઈ જાય છે.